
Vabariigi Valitsuse määruse 
„Iraani Islamivabariigi vastu suunatud piirava meetme rakendamine“ eelnõu
SELETUSKIRI

1. Sissejuhatus

[bookmark: _Hlk214624067]Suunamaks Iraani Islamivabariiki tegema koostööd rahvusvahelise kogukonnaga rahvusvahelise õiguse ja julgeoleku paremaks tagamiseks on ÜRO Julgeolekunõukogu võtnud vastu Iraani suhtes sanktsioonid, mida rakendab ka Euroopa Liit (edaspidi EL). EL taastas 30. septembril 2025 Iraani suhtes kehtestatud piiravad meetmed.

Käesolev määrus loob riigisisesed tingimused ELi piiravate meetmete rakendamiseks Eestis erihariduse või -koolituse valdkondades, mis võivad kaasa aidata tuumarelva leviku tõkestamise seisukohast tundlikele tuumaenergiaalastele tegevustele või tuumarelva kandevahendite väljatöötamisele Iraanis.

Vabariigi Valitsuse 22. detsembri 2011. a määrus nr 180 „Hea õigusloome ja normitehnika eeskiri“ sätestab, et kui eelnõuga kavandatavate nõuete tõttu kasvab ettevõtjate, inimeste või vabaühenduste halduskoormus, nähakse ette muudatused ka halduskoormuse vähendamiseks. Eeskirja kohaselt võib viidatud nõude jätta kohaldamata muu hulgas siis, kui kehtestatakse ajutine nõue, samuti kui halduskoormus lisandub riigikaitse või julgeoleku oluliste vajaduste tõttu. Määrusega rakendatakse ELi nõukogu otsuses nõutud piiravaid meetmeid Eesti julgeoleku ja huvide kaitseks.

Eelnõu ja seletuskirja on koostanud Välisministeerium koostöös Haridus- ja Teadusministeeriumiga.

Määruse eelnõu ja seletuskirja on keeletoimetanud OÜ Täheviirg keeletoimetaja.

2. Eelnõu sisu ja võrdlev analüüs

Seoses Iraani püüetega arendada tuumarelva on EL nõukogu 26. juuli 2010. aasta otsusega[footnoteRef:1] võetud vastu ELi piiravad meetmed Iraani suhtes. Kuna Iraan väljendas huvi koostöö vastu rahvusvahelise kogukonnaga, siis peatati 2015. aastal ühise laiaulatusliku tegevuskava (ingl Joint Comprehensive Plan of Action, JCPoA) ehk Iraani tuumalepingu raames sanktsioonide kehtivus Iraani suhtes.  [1:  Nõukogu 26. juuli 2010. aasta otsus 2010/413/ÜVJP, mis käsitleb Iraani vastu suunatud piiravaid meetmeid ning millega tunnistatakse kehtetuks ühine seisukoht 2007/140/ÜVJP.] 


[bookmark: _Hlk233371636]Septembris 2025 otsustas ÜRO Julgeolekunõukogu  kehtestatud sanktsioonide[footnoteRef:2] kehtivuse peatumist mitte pikendada. ÜRO Julgeolekunõukogu resolutsiooni 1737/2006 punkt 17 kutsub kõiki riike üles olema valvsad ja takistama oma territooriumil või oma kodanike poolt Iraani kodanike spetsialiseeritud õpetamist või koolitamist valdkondades, mis võivad kaasa aidata Iraanis tuumarelva leviku tõkestamise seisukohast tundlikele tegevustele ja tuumarelva kandesüsteemide väljatöötamisele. [2:  ÜRO Julgeolekunõukogu resolutsioon 1737/2006.] 


Samuti otsustas ELi nõukogu 29. septembril 2025 taaskehtestada sanktsioonid Iraanile, sest Iraan on jätnud olulisel määral täitmata ühisest laiaulatuslikust tegevuskavast talle tulenevad kohustused. 

[bookmark: _Hlk223095714][bookmark: _Hlk214628486][bookmark: _Hlk214628562][bookmark: _Hlk214632442][bookmark: _Hlk233371432]ELi nõukogu võttis 29. septembril 2025 vastu otsuse (ÜVJP) 2025/1972[footnoteRef:3], millega muudeti otsust 2010/413/ÜVJP. Muu hulgas taastus otsuse 2010/413/ÜVJP artikli 21 kehtivus. See säte näeb ette, et liikmesriigid peavad kooskõlas oma siseriiklike õigusaktidega võtma vajalikke meetmeid, et vältida oma territooriumil või oma kodanike poolt Iraani kodanikele erihariduse või -koolituse andmist valdkondades, mis võivad kaasa aidata tuumarelva leviku tõkestamise seisukohast tundlikele tuumaenergiaalastele tegevustele Iraanis või tuumarelva kandevahendite väljatöötamisele Iraanis. Nõukogu otsus järgib täies ulatuses ÜRO põhikirjast tulenevaid liikmesriikide kohustusi ning ÜRO Julgeolekunõukogu resolutsiooni õiguslikult siduvat iseloomu. [3:  Nõukogu 29. septembri 2025. aasta otsus (ÜVJP) 2025/1972, millega muudetakse otsust 2010/413/ÜVJP, mis käsitleb Iraani vastu suunatud piiravaid meetmeid.] 


Määrus kehtestatakse rahvusvahelise sanktsiooni seaduse (edaspidi RSanS) § 9 lõike 2 alusel. Kui kehtivate õigusaktide alusel ei ole võimalik rahvusvahelist sanktsiooni kohaldada, on Vabariigi Valitsusel Välisministeeriumi ettepanekul õigus vajalikus ulatuses kehtestada rahvusvahelist sanktsiooni rakendav korraldus või määrus rahvusvahelise sanktsiooni riigisiseseks rakendamiseks. Kehtivad haridus- ja koolitusvaldkonna õigusaktid ei võimalda  piirata Iraani kodanikele hariduse andmist tuumaenergia valdkondades.

Eelnõus nähakse ette üldised meetmed piiritlemata arvu juhtude reguleerimiseks ja nimetatakse pädev asutus sanktsiooni rakendamisel. Vabariigi Valitsuse seaduse § 27 lõike 1 kohaselt on valitsuse määrus õigusloov akt ja § 42 kohaselt nähakse valitsusasutuste ülesanded ette määrusega kehtestatavas asutuse põhimääruses. Seega on asjakohane kehtestada vajalikud meetmed Vabariigi Valitsuse määruse kui üldaktiga.

Paragrahviga 1 sätestatakse määruse reguleerimisala. Määrus on vajalik ÜRO Julgeolekunõukogu resolutsiooni 1737/2006 punktiga 17 kooskõlas EL nõukogu 26. juuli 2010. aasta otsuse 2010/413/ÜVJP artiklis 21 ette nähtud piiravate meetmete rakendamiseks Eestis. 

Paragrahvis 2 nähakse ette vajalikud meetmed, et vältida Eestis Iraani kodanikele erihariduse või -koolituse andmist valdkondades, mis võivad kaasa aidata tuumarelva leviku tõkestamise seisukohast tundlikele tuumaenergiaalastele tegevustele Iraanis või tuumarelva kandevahendite väljatöötamisele Iraanis. 

Eriharidusena käsitatakse eelnõus pärast üldhariduse saamist omandatavat erialast, eriala andvat kõrgharidust, seega on määruse adressaatideks kõrgkoolid. Kõrgharidusseaduse § 1 lõike 1 punktis 3 kasutatakse kõrgharidustaseme õpet korraldava õppeasutuse kohta lühiterminit „kõrgkool“. Mõiste hõlmab kõiki kõrgharidustaseme õpet korraldavaid õppeasutusi kõrgharidusseaduse tähenduses.

[bookmark: _Hlk233373322]Tuumarelva arendamiseks on vaja paljude erialade spetsialiste. Eelnõu § 2 lõikes 2 on esitatud asjakohaste valdkondade loetelu  konkreetsete õppekavagruppide kaudu. Et muuta piirangu kohaldamisala kõrgkoolidele selgemaks ja tagada ühetaoline rakendamine on piirangu kohaldamisala seotud Vabariigi Valitsuse 11. juuli 2019 määruse nr 62 „Kõrgharidusstandard“ lisas nimetatud õppekavagruppidega. Tuumarelva kandesüsteemide väljatöötamise ja tuumarelva levikuga seotud tegevustel võib olla puutumus füüsikaliste loodusteaduste; informaatika ja infotehnoloogia; tehnika, tootmise ja tehnoloogia; riigikaitse; sisekaitsega. Määrusega tekib kõrgkoolidel kohustus hinnata õpetatavate erialade ja õppeainete puutumust tuumarelvaleviku tõkestamise seisukohast tundlike valdkondadega.
[bookmark: _Hlk233294037]Seega õppeasutused peavad tagama, et Iraani kodanikel ei võimaldata Eestis omandada tasemeharidust ja läbida täienduskoolitust ega muus vormis eriharidust või -koolitust füüsikaliste loodusteaduste, informaatika ja infotehnoloogia, tehnika, tootmise ja tehnoloogia, riigikaitse ja sisekaitse valdkonnas, mis võib olla seotud tuumaenergiaalaste tegevustega või tuumarelva kandevahendite väljatöötamisega. Kuna Eesti kõrgkoolides ei ole otseselt tuumaenergiaalaste tegevuste või tuumarelva kandevahendite väljatöötamise õppekavasid , siis on kõrgkoolidel kohustus hinnata, kas üliõpilasele määruses nimetatud valdkonnas õpet pakkudes võib tekkida võimalus anda teadmisi nõukogu otsuse 2010/413/ÜVJP artiklis 21 nimetatud valdkondades.

Eelnõus esitatule sarnased meetmed on kehtestatud ka Korea Rahvademokraatliku Vabariigi suhtes[footnoteRef:4] ning piirangud seatakse analoogsetes valdkondades. [4:  Vabariigi Valitsuse 5. veebruari 2020. a määrus nr 4 „Korea Rahvademokraatliku Vabariigi vastu suunatud piirava meetme rakendamine“ (RT I, 07.02.2020, 9).] 


Paragrahviga 3 sätestatakse, et meetmete rakendamise eest vastutab Haridus- ja Teadusministeerium. 

RSanSi § 10 lõike 2 kohaselt tagavad ministeeriumid rahvusvahelise sanktsiooni rakendamiseks ja kohaldamiseks vajalikud tingimused. Vabariigi Valitsuse seaduse § 58 lõike 1 kohaselt on Haridus- ja Teadusministeeriumi valitsemisalas riigi haridus-, teadus-, arhiivi-, noorte- ja keelepoliitika kavandamine ning sellega seonduvalt alus-, põhi-, üldkesk-, kutsekesk-, kõrg-, huvi- ning täiskasvanuhariduse, teadus- ja arendustegevuse, arhiivinduse, noorsootöö ja erinoorsootöö valdkondade korraldamine ning vastavate õigusaktide eelnõude koostamine.

[bookmark: _Hlk223097123]Paragrahvi 4 järgi kehtib määrus kuni nõukogu otsuse (ÜVJP) 2010/413 või selle artikli 21 kehtetuks tunnistamiseni, kuna riigisisese määruse eesmärk on nõukogu otsusega kehtestatud piirangu riigisisene rakendamine. Piiravad meetmed kehtivad üldjuhul kuni nende seadmise eesmärgi saavutamiseni.

Paragrahv 5 näeb ette rakendussätte, mille kohaselt määruse eelnõus sätestatud piiravaid meetmeid ei kohaldata enne määruse jõustumist immatrikuleeritud asjaomase kõrgharidustaseme üliõpilasele, samuti enne määruse jõustumist õppima asunud vahetusüliõpilastele. Kõrgharidusseaduse § 17 sätestab kõrgharidustaseme õppest väljaarvamise alused, kuid ei näe ette kõrgkoolile võimalust rahvusvahelise sanktsiooni tõttu üliõpilane kõrgharidustaseme õppest välja arvata, mistõttu tuleb seaduses sätestatuga piiravate meetmete kehtestamisel arvestada.

Paragrahv 6 sätestab määruse jõustumise ajaks 1. jaanuari 2027. Haridus- ja Teadusministeeriumi hinnangul tagab see õigusselguse ja selleks ajaks on lõpule viidud  alustatud eeloleva õppeaasta vastuvõtumenetlused. Lähtuvalt määruse mõjust ja ulatusest jääb kõrgkoolidele piisav aeg, et määrusega tutvuda ja seda rakendada.

3. Eelnõu vastavus Euroopa Liidu õigusele

[bookmark: _Hlk229561081]Määruse kehtestamine on vajalik ELi õiguse, täpsemalt nõukogu otsuse (ÜVJP) 2010/413 artiklis 21 ette nähtud piiravate meetmete riigisiseseks rakendamiseks. ELi õigusega on antud Eestile kui ELi liikmesriigile kaalutlusruum vajalike meetmete ettenägemiseks Eestis, et aidata ellu viia Iraani suhtes kehtestatud ELi piiravaid meetmeid. EL on nõukogu otsuse (ÜVJP) 2010/413 artiklis 21 liikmesriikidele ette näinud Iraani vastu suunatud piiravate meetmete eesmärgi saavutamiseks Iraani kodanike ebavõrdse kohtlemise vajaduse. 

EL Kohus on märkinud, et liidu õigus ei piira liikmesriikide pädevust oma haridussüsteemide ja kutseõppe korraldamisel – vastavalt ELTL artikli 165 lõikele 1 ja artikli 166 lõikele 1 – kuid liikmesriikidel tuleb selle pädevuse teostamisel siiski järgida liidu õigust ja eelkõige sätteid liikmesriikide territooriumil liikumis- ja elamisvabaduse kohta.[footnoteRef:5] Samas otsuses märkis kohus, et diskrimineerimine kodakondsuse alusel on keelatud, kui see ei ole objektiivselt õigustatud. [5:  EL Kohus C-73/08, Nicolas Bressol jt, Céline Chaverot jt vs Gouvernement de la Communauté Française, ECLI:EU:C:2010:181] 


Nõukogu otsuse (ÜVJP) 2010/413 preambuli lõikes 25 on märgitud, et otsuses austatakse põhiõigusi ja järgitakse iseäranis EL põhiõiguste hartas tunnustatud põhimõtteid. Sellest võib järeldada, et otsuse rakendamiseks antavad otsust järgivad meetmed on kooskõlas EL põhiõiguste harta artikliga 14, mis näeb ette igaühe õiguse haridusele ning õiguse saada kutse- ja täiendusõpet ning artikli 21 lõikega 2, mis keelab kodakondsuse alusel diskrimineerimise aluslepingute kohaldamisalas (Euroopa Liidu toimimise lepingu artikkel 18).

4. Määruse mõjud

Mõju inimeste õigustele 

Sihtrühm: Iraani kodanikud, kes õpivad või soovivad Eestis õppida erialasid, mis on seostatavad valdkondadega, mis võivad kaasa aidata tuumarelva leviku tõkestamise seisukohast tundlikele tuumaenergiaalastele tegevustele Iraanis või tuumarelva kandevahendite väljatöötamisele Iraanis.

Kavandatav lahendus võib puudutada sihtrühma kuuluvate inimeste võrdset kohtlemist (Eesti Vabariigi põhiseaduse (PS) § 12, Euroopa inimõiguste ja põhivabaduste kaitse konventsiooni artikkel 14) ning riivata nende vaba eneseteostamise õigust (PSi § 19) ja õigust haridusele (PSi § 37, inimõiguste ülddeklaratsiooni art 26, Euroopa inimõiguste ja põhivabaduste kaitse konventsioon protokolli nr 1 art 2). Ühtlasi võib see puudutada võimalikku riigis viibimise alust. 

Määruse koostamise aja seisuga õpib Haridus- ja Teadusministeeriumi andmetel Eestis 62 Iraani kodakondsusega üliõpilast. Ligikaudu pooled, s.o 30 üliõpilast õpivad Tallinna Tehnikaülikoolis, Tartu Ülikoolis õpib 14 ja Tallinna Ülikoolis 7 üliõpilast. Iraani kodakondsusega üliõpilasi õpib ka Eesti Maaülikoolis, Eesti Muusika- ja Teatriakadeemias ning Estonian Business Schoolis. Ligikaudu 70% Iraani kodakondsusega üliõpilastest õpib doktoriõppes.

Tabel 1. Iraani kodakondsusega üliõpilased Eesti kõrgkoolides 2025/26. õa

	
	Õppevaldkond
	Üliõpilaste arv

	I aste
	02 Humanitaaria ja kunstid
	4

	
	03 Sotsiaalteadused, ajakirjandus ja teave
	1

	II aste
	01 Haridus
	1

	
	02 Humanitaaria ja kunstid
	2

	
	03 Sotsiaalteadused, ajakirjandus ja teave
	2

	
	04 Ärindus, haldus ja õigus
	4

	
	05 Loodusteadused, matemaatika ja statistika
	2

	
	06 Informatsiooni- ja kommunikatsioonitehnoloogiad
	2

	
	07 Tehnika, tootmine ja ehitus
	2

	III aste
	02 Humanitaaria ja kunstid
	2

	
	03 Sotsiaalteadused, ajakirjandus ja teave
	1

	
	05 Loodusteadused, matemaatika ja statistika
	13

	
	06 Informatsiooni- ja kommunikatsioonitehnoloogiad
	5

	
	07 Tehnika, tootmine ja ehitus
	15

	
	08 Põllumajandus, metsandus, kalandus ja veterinaaria
	2

	
	09 Tervis ja heaolu
	3



ELi nõukogu otsuses märgitud erialad kuuluvad loodusteaduste, informatsiooni- ja kommunikatsioonitehnoloogia ning tehnika, tootmise ja ehituse valdkonda. Magistriõppes õpib sellistes valdkondades 6 ja doktoriõppes 33 üliõpilast. Arvestades Eesti kõrgkoolides õppivate üliõpilaste koguarvu 2025/26. õa (47 496 üliõpilast) ja välisüliõpilaste arvu (3879 üliõpilast), puudutavad meetmed otseselt väheste inimeste õigusi ja tegevust ega ole seega põhiõiguste seisukohast olulise mõjuga. Iraani kodakondsusega üliõpilastest võivad meetmed puudutada siiski rohkem kui pooli Eestis õppivaid üliõpilasi.

Põhiseaduspärasuse analüüs

Eelnõuga kehtestatava meetme aluseks on EL õigusakt, mis omakorda rakendab ÜRO julgeolekunõukogu poolt Iraani suhtes kehtestatud sanktsioone (nõukogu 29. septembri 2025. aasta otsus (ÜVJP) 2025/19723, millega muudeti otsust 2010/413/ÜVJP). Muu hulgas taastus selle õigusaktiga otsuse 2010/413/ÜVJP  artikli 21 kehtivus. Nimetatud säte näeb ette, et liikmesriigid peavad kooskõlas oma siseriiklike õigusaktidega võtma vajalikke meetmeid, et vältida oma territooriumil või oma kodanike poolt Iraani kodanikele erihariduse või -koolituse andmist valdkondades, mis võivad kaasa aidata tuumarelva leviku tõkestamise seisukohast tundlikele tuumaenergiaalastele tegevustele Iraanis või tuumarelva kandevahendite väljatöötamisele Iraanis. Sellise meetme kehtestamine on seega Eesti rahvusvaheline kohustus, mis tuleneb ÜRO põhikirja alusel vastu võetud ÜRO Julgeolekunõukogu otsusest ja EL asutamislepingute alusel vastu võetud otsusest. Sellise meetme põhiseaduspärasuse hindamisel tuleb arvestada asjaoluga, et selle puudumine võiks tähendada Eesti õiguse vastuolu rahvusvaheliste kohustustega.

Formaalne põhiseaduspärasus
Vabariigi Valitsuse määruse eelnõu „Iraani Islamivabariigi vastu suunatud piirava meetme rakendamine” on algatatud RSanSi alusel. RSanSi § 9 lõige 2 näeb ette, et Vabariigi Valitsus kehtestab rahvusvahelise sanktsiooni riigisiseseks rakendamiseks korralduse või määruse, st võtab vajalikus ulatuses kasutusele meetmeid ÜRO Julgeolekunõukogu resolutsioonide või ELi ühise välis- ja julgeolekupoliitika (ÜVJP) otsuste täitmiseks. Seega on pädev organ määruse andmiseks Vabariigi Valitsus ning volitus tuleneb seadusest, nagu nõuab PS (PSi § 87 p 6 alusel saab Vabariigi Valitsus anda määrusi ainult seaduse alusel). Määruse sisu on kooskõlas volitusnormi eesmärgiga, sest see tuleneb ELi ÜVJP otsuse täitmise vajadusest.
Materiaalne põhiseaduspärasus
Kaitseala: PSi § 12 – võrdsuspõhiõigus (võrdne kohtlemine), PSi § 19 – õigus vabale eneseteostusele, PSi § 37 – õigus haridusele
PSi § 12 lõige 1 sätestab üldise võrdsuspõhiõiguse. Esemeline kaitseala hõlmab õigust nõuda riigilt võrdset kohtlemist – sealhulgas on keelatud kehtestada õigusakte, mis põhjendamatult kohtlevad isikuid erinevalt mõne tunnuse alusel. Kaitseala isikulises mõttes hõlmab § 12 igaüht, st kõiki inimesi Eesti jurisdiktsioonis, sõltumata nende kodakondsusest (PSi § 9 lg 1 kohaselt on kõigil Eestis viibivatel välismaalastel samad põhiõigused mis Eesti kodanikel). PSi § 19 tagab igaühele üldise tegevus- ja eneseteostusvabaduse, mis hõlmab muu hulgas õigust valida oma haridustee ja eriala. PSi § 37 lõige 1 tagab igale inimesele võimaluse omandada haridust, sealhulgas kõrgharidust. Riik ei tohi põhjendamatult takistada kedagi õppimast. Isikuline kaitseala laieneb ka Eestis seaduslikult viibivatele välismaalastele.
Euroopa Inimõiguste Kohus on möönnud, et kui riik on asutanud kõrgema taseme haridusasutused, peavad need olema kõigile kättesaadavad, kuid kõrgkoolidesse astujaile kehtivad piirangud võivad olla legitiimsed. Õigus hariduse saamisele ei ole absoluutne. Samuti on Euroopa Inimõiguste Kohus leidnud, et piirangud haridusasutustele peavad olema ettenähtavad, nende eesmärk peab olema seaduslik ja need peavad olema saavutatava eesmärgi suhtes proportsionaalsed.[footnoteRef:6] [6:  EIK 27. mai 2014 otsus 16032/07, Velyo Velev vs. Bulgaaria.] 


Riive kirjeldus. Eelnõuga kehtestatavad meetmed võivad tuua kaasa eristava kohtlemise kodakondsuse alusel. Eelnõu piirab Iraani kodanike võimalusi Eestis vabalt valida, millist valdkonda kõrgkoolis õppida, sest välistab määruses nimetatud valdkondadele ligipääsu. Kavandatavad meetmed piiravad hariduse omandamise võimalust Iraani kodanike jaoks. Seega on eelnõus koheldud isikuid erinevalt ja riivatud ühtaegu Iraani kodanike õigust vabale eneseteostusele (vaba õpivaliku näol) ja nende õigust haridusele Eestis.
Riive eesmärk. Meetme eesmärk on rahu ja julgeoleku kaitse, tuumarelva leviku tõkestamine ning inimõiguste kaitse. Need eesmärgid tulenevad nii ÜRO põhikirjast kui ka ELi ühisest välispoliitikast ning on kahtlemata põhiseaduslikult legitiimsed väärtused. PS kohustab Eestit kaitsma põhiseaduslikku korda ja julgeolekut; samuti on Eesti rahvusvahelised kohustused (nt ÜRO Julgeolekunõukogu sanktsioonide täitmine) PSi väärtusruumis aktsepteeritud eesmärgid. Erinev kohtlemine kodakondsuse alusel saab PSi mõistes õigustuse üksnes siis, kui see teenib mõnd põhiseaduslikku õigushüve – käesoleval juhul rahvusvahelist julgeolekut ja Eestile siduvaid kohustusi. Valitsus ei kehtesta meelevaldset kodakondsuspõhist piirangut, vaid rakendab EL kollektiivset julgeolekumeedet. See on legitiimne ja põhiseaduslikult mõistetav eesmärk. PSi preambul rõhutab nii sisemise kui ka välise rahu kaitsmist. Ühtlasi nimetab PS riigi julgeolekut piiranguid õigustava väärtusena ja seega on Eesti riigi julgeoleku kaitsmine selgelt legitiimne eesmärk. Riigikohus on PSi preambulile viidates öelnud, et riigi julgeolek on kahtlemata PSiga kaitstud väärtus.[footnoteRef:7] Kaaludes Eesti julgeoleku ohtu ja sanktsiooni subjektis olevate isikute õiguste piiranguid on kaalukam hüve, mida tuleb kaitsta, Eesti riigi ja EL julgeolek. Riigikohtu hiljutisest selgitustest saab järeldada, et põhiõiguste riivet õigustab PSi preambulist tulenev riigi kohustus tagada sisemise rahu kaitse ning eesti rahvuse säilimine.[footnoteRef:8] [7:  RKPJKo 05.03.2001, 3-4-1-2-01, p 15.]  [8:  RKPJKo 23.03.2026. aasta otsus asjas nr 5-25-79, p 48.] 

Riive sobivus. Piirang takistab Iraani kodanikel omandada Eestis teatud spetsiifilisi teadmisi või oskusi. Meede on sihitud konkreetse riigi ja selle riigi tegevuse vastu ning on otseselt seotud piiravate meetmete eesmärgiga. Seeläbi vähendab piirang võimalust, et Iraan saab Eestist juurde tuumaprogrammi arendamiseks vajalikke erialateadmisi, ning meede on seega sobiv abinõu rahvusvahelise sanktsiooni eesmärgi saavutamiseks. Eesti riigil ei ole kohustust tagada Iraani kodanikele mistahes erialast õpet ja Iraani kodanikud on vabad valima oma erialaseks õppeks nii riiki kui ka õppeasutust.

Riive vajalikkus. Vajalikkuse kaalumisel tuleb küsida, kas on olemas leebemaid meetmeid, mis võimaldaksid sama eesmärki saavutada vähem piiraval moel. Käesoleval juhul on ELi tasandil jõutud järeldusele, et selline süsteemne meede on vajalik ja tuumaprogrammi toetamisele peab olema nulltolerants. Teoreetiliselt on võimalikud alternatiivid näiteks juhtumipõhine turvakontroll iga Iraani kodaniku puhul või järelevalvemehhanismid õppeprotsessis. Sellised alternatiivid oleksid aga tõenäoliselt kulukad, ebaefektiivsed või ebapiisavad, arvestades tuumavaldkonnaga seotud tegevuste salajasust ning riski, et riigil puudub üksikjuhtumite puhul sageli täielik teave isikute võimalike seoste kohta. Seetõttu on valitud meede vajalik, kuna leebemad lahendused ei saavutaks soovitud eesmärki sama tõhusalt ning jätaksid nõukogu otsuse artikli 21 rakendamisel lünki.

Meetme mõõdukus. Piirangu mõõdukuse hindamisel tuleb kaaluda ühelt poolt põhiõigusse sekkumise ulatust ja intensiivsust, teiselt poolt aga piirangu eesmärgi tähtsust. Seega on küsimuseks, kas vajadus saavutada eesmärk on kaalukam kui isiku põhiõiguste riive (intensiivsus)?

Euroopa Inimõiguste Kohus on nõustunud, et hoolimata oma tähtsusest ei ole õigus haridusele absoluutne, vaid võib olla piiratud. Piirangud on lubatud, sest õigus haridusele eeldab oma olemuselt riigi reguleerimist. Piirangud peavad olema ette nähtavad ja suunatud seadusliku eesmärgi saavutamisele.[footnoteRef:9] EIK on siiski leidnud, et väga kaalukatel põhjendustel saaks kohus pidada kodakondsuse alusel põhinevat erinevust konventsiooniga kooskõlas olevaks.[footnoteRef:10] [9:  EIK 43370/04, 8252/05 ja 18454/06, Catan jt vs. Moldaavia ja Venemaa, p 140.]  [10:  EIK 8. aprilli 2014 otsus 17120/09, Dhahbi vs. Itaalia, p -d 46 ja 53.] 


Määruse eelnõus ette nähtud reguleerimisviisi korral on riive proportsionaalne, sest riik kaitseb eksistentsiaalseid hüvesid (rahu, elu, julgeolek) ning mõjutab üksnes piiratud viisil õigust võrdsele kohtlemisele. Valdav enamik hariduse omandamise võimalusi jääb Iraani Islamivabariigi kodanikele alles. Isikul on võimalus valida mõni teine sobiv eriala või õppida eriala oma koduriigis või mujal, kus see on võimalik. EL nimetatud meetme eesmärk ja meetme rakendamise vajadus on käesoleval juhul kaalukam kui isiku põhiõiguste riive.

Kaitseala: PSi § 38 – ülikoolide autonoomia

PSi § 38 kaitseala hõlmab esemeliselt õigust vabale teadustegevusele ja õppetööle. PSi § 38 kaitseb kõnealusel juhul kõrgkoole. Ülikoolide autonoomia tähendab, et kõrgkoolid saavad ise otsustada oma õppe- ja teadustöö korralduse üle, sealhulgas kehtestada üliõpilaste vastuvõtutingimusi. PSi § 9 lõige 2 lubab juriidilisel isikul põhiõigusi teostada niivõrd, kui see sobitub nende olemuse ja eesmärkidega – ülikoolide puhul on autonoomia just seesugune neile kohaldatav põhiõigus.

Riive kirjeldus. Käesoleval juhul piirab riik ülikoolide vabadust oma õppekorraldust kujundada.

Riive sobivus. Nõukogu otsuse (ÜVJP) 2010/413 artiklis 21 sätestatud rahvusvaheline sanktsioon saab realiseeruda üksnes siis, kui ülikoolidele pannakse kohustus asjaomast piirangut rakendada. 

Meetme vajalikkus. Riigisisene meede on vajalik tagamaks, et kõik ülikoolid järgivad sanktsiooniks vajalikku piirangut ühetaoliselt. Ilma sellise keskse regulatsioonita võiks mõni ülikool jätta piirangu rakendamata, mis õõnestaks ELi sanktsiooni eesmärgi saavutamist tervikuna.

Riive mõõdukus. Piirang ei puuduta õppekavade sisu, vaid keelab anda Vabariigi Valitsuse määruses piiritletud isikutele õpetust piiritletud valdkondades. Sanktsiooni rakendamiseks piirab eelnõu ülikoolide autonoomiat minimaalses EL õigusakti rakendamiseks vajalikus ulatuses.

Kokkuvõttes on kavandatavad isiku õiguste ja vabaduste (PSi §-d 12, 19, 37 ja 38) piirangud asjakohased, vajalikud ja proportsionaalsed eesmärgiga, mida ELi piiravate meetmete rakendamine avalikes huvides taotleb, ning seega põhiseaduspärased.

Mõju halduskoormusele

Määruse jõustumisel tuleb kõrgkoolidel teha oma õppekavade hindamine, kas õpetamine toimub valdkondades, mis võivad olla seotud tuumaenergiaalaste tegevustega või tuumarelva kandevahendite väljatöötamisega. Hindamine puudutab füüsikaliste loodusteaduste; informaatika ja infotehnoloogia; tehnika, tootmise ja tehnoloogia; riigikaitse; sisekaitse õpet. Määruse mõjul tekivad kõrgkoolile vastavuskulud ehk kulud, mis on vajalikud õigusaktis määratud kohustuste ja nõuete täitmiseks. Sellised tegevused on õppekavade ja õpiväljundite ülevaatamine, vajadusel üliõpilaste teavitamine, ligipääsu piiramine teatud õppeainetele.

Mõju haridusele ja teadusele 

Sihtrühm: kõrgharidustaseme õpet läbiviivad õppeasutused või isikud

Määruse eelnõus ettenähtud meetmed riivavad PSi §-s 38 sätestatud teaduse ja selle õpetuse vabadust ning ülikoolide ja teadusasutuste autonoomiat, mis on omavahel lahutamatult seotud. 
Riik sekkub määruse kehtestamisega kõrgkooli autonoomiasse, mis puudutab õppurite valikut ja kindlale sihtrühmale pakutavat õpet. Riigil on õigus haridusasutuste tegevust suunata, kui selle õigustavaks asjaoluks on riigi huvi tagada riigi julgeolek. 

Arvestades Eesti kõrgkoolides õppivate välisüliõpilaste koguarvu 2025/26. õa (3879 üliõpilast), puudutavad meetmed otseselt siiski väheste inimeste õigusi ja tegevust ega ole seega haridusele ja teadusele olulise mõjuga.

Mõju siseturvalisusele 

Iraani tuumavõimekuse kasv muudaks Iraani mõjutusvahendid ja tema asendusjõud tugevamaks ning sellest lähtuvalt kandub osa riskist sisejulgeolekule, sest kasvab terrorirünnakute, sabotaaži ja Iraani diasporaa hirmutamise ja survestamise oht. Kaitsepolitsei aastaraamatus 2025-2026 märgitakse, et Kaitsepolitsei hinnangul on Iraani ja Hezbollah’ ideoloogia levitajad ja toetajad ohtlikud ning ohustavad Eesti avalikku korda ja julgeolekut.[footnoteRef:11] Iraani kodanike õppimisvõimaluste piiramine avaldab positiivset mõju sisejulgeolekule, kuna see aitab ennetada keemilise, bioloogilise, radioloogilise või tuumamaterjali väärkasutust ja terroriakte,  mida võivad kavandada ning toime panna äärmuslikust ideoloogiast mõjutatud ja seda levitavad Iraani üliõpilased, ning vähendada julgeolekuohte, mis lähtuvad Iraani islamistliku režiimi tegevusest ja selle toetamisest. Tehnoloogiasiirde osana tundlike õppevaldkondade võimaluste piiramine Iraani kodanikele aitab vähendada sanktsioonidest möödahiilimise riski.  [11:  Kaitsepolitsei aastaraamat 2025-2026, lk 41.] 


Mõju rahvusvahelisele julgeolekule ja välissuhetele

ÜRO Julgeolekunõukogu ja ELi otsused on olulised rahvusvahelise julgeoleku ning reeglitel põhineva korra säilitamisel. Tuumarelva levik kujutab endast otsest ohtu ülemaailmsele julgeolekule. Selleks et hoida maailma tuumaohtude eest kaitstuna, toetab Eesti rahvusvahelise kogukonna samme tuumarelvadest tuleneva ohu ennetamiseks. Iraan ei täitnud ühise laiaulatusliku tegevuskava tingimusi, seepärast on asjakohane rakendada kõiki meetmeid täies ulatuses Iraani kodanike tegevusele. Rahvusvahelise julgeoleku kontekstis on oluline arvestada, kas ja mil määral teeb Iraan koostööd Rahvusvahelise Aatomienergiaagentuuriga (IAEA), kelle pädevuses on sõltumatult kontrollida, kas Iraani tuumaprogramm on rahumeelne. IAEA järelevalve, läbipaistvus ja kaitsemeetmete süsteem aitavad tagada, et tuumamaterjale ei kasutata sõjalisel eesmärgil. Iraani senine puudulik koostöö IAEAga on oluliselt vähendanud usaldust Iraani vastu, mõjutades sellega negatiivselt rahvusvahelist tuumarelvade leviku tõkestamise süsteemi. Seetõttu on rahvusvahelisel tasandil korduvalt väljendatud kahtlusi Iraani tuumaprogrammi rahumeelse iseloomu suhtes, viidates eelkõige läbipaistvuse puudujääkidele ja järelevalve piirangutele. Ka ühise laiaulatusliku tegevuskava raames käsitleti neid riske, püüdes kehtestada täiendavaid kontrollimehhanisme ja piiranguid, mille eesmärk oli maandada võimaliku sõjalise dimensiooni tekkimise ohtu. Nimetatud areng on omakorda süvendanud pingeid rahvusvahelises julgeolekukeskkonnas ning mõjutanud negatiivselt Iraani välissuhteid, sealhulgas suhteid nii piirkondlike partnerite kui ka laiemalt rahvusvahelise kogukonnaga, suurendades sanktsioonide, diplomaatilise surve ja vastastikuse usaldamatuse riski.

Nii Iraani naabrid, regiooni riigid laiemalt kui ka rahvusvaheline kogukond on tunnistanud Iraani suurimaks julgeolekuohuks ja ebastabiilsuse allikaks Lähis-Idas. Peamine põhjus seisneb just tema tuuma- ning ballistiliste rakettide arendamise programmis, mille lõpetamine on olnud nii Lähis-Ida kui ka Euroopa riikide ja USA peamine nõudmine. Iraani võimekus ähvardada naabreid oma relvastuse arendamisega mõjutab otseselt julgeolekut Lähis-ida piirkonnas. Iraan on kaudsemalt ohuks ka Euroopa julgeolekule, abistades Venemaad sõjalise teabe ja tehnoloogiaga, mida Venemaa kasutab agressioonisõjas Ukraina vastu. Seetõttu on Iraani välispoliitilise võimekuse, eriti tuumaprogrammi piiramine kõikide vahenditega kooskõlas ELi ja Eesti välispoliitika eesmärkidega. 

Rahvusvaheliste sanktsioonide, sealhulgas ÜRO Julgeolekunõukogu ja ELi kehtestatud piiravate meetmete tõhus rakendamine on osa Eesti riigi välispoliitikast.

5. Määruse rakendamisega seotud tegevused, vajalikud kulud ja määruse rakendamise eeldatavad tulud

Määruse rakendamiseks teavitab Haridus- ja Teadusministeerium kõiki kõrgkoole kehtestatud Vabariigi Valitsuse määrusest ning palub arvestada üliõpilaste vastuvõtmisel ja õpetamisel määruse nõuetega. Hindamine puudutab füüsikaliste loodusteaduste; informaatika ja infotehnoloogia; tehnika, tootmise ja tehnoloogia; riigikaitse; sisekaitsega seotud valdkondi.  

Määruse rakendamisega ei kaasne riigi eelarvele kulu ega lisandu tulu. 

6. Määruse jõustumine

Määrus jõustub 1. jaanuaril 2027, et kõrgkoolid saaksid väljakuulutatud tingimustel lõpetada eeloleva õppeaasta vastuvõtu. Kõrgkoolidel on olnud võimalus eelnõu kooskõlastamise käigus teha oma õppekavade esialgne hindamine arvestades määruse eesmärki ja eelnõu näeb ette rakendussätte juba õpinguid alustanud isikutele.

7. Eelnõu kooskõlastamine, huvirühmade kaasamine ja avalik konsultatsioon

[bookmark: _Hlk233291899][bookmark: _Hlk223094823]Eelnõu esitati EIS-i kaudu (toimik nr 26-0514) kooskõlastamiseks Haridus- ja Teadusministeeriumile ja Siseministeeriumile ning arvamuse avaldamiseks Tartu Ülikoolile, Tallinna Ülikoolile, Tallinna Tehnikaülikoolile, Eesti Maaülikoolile, Kaitseväe Akadeemiale, Sisekaitseakadeemiale, Tallinna Tehnikakõrgkoolile, MTÜ-le Rektorite Nõukogu, Rakenduskõrgkoolide Rektorite Nõukogule ja MTÜ-le Eesti Üliõpilaskondade Liit. 

Haridus- ja Teadusministeerium kooskõlastas eelnõu märkustega. Siseministeerium kooskõlastas eelnõu vaikimisi. Eelnõu kohta esitasid arvamused Tartu Ülikool, Tallinna Ülikool, Tallinna Tehnikaülikool, Eesti Maaülikool, MTÜ Eesti Üliõpilaskondade Liit ja M. Jõelaid. Tallinna Tehnikakõrgkoolil ei olnud eelnõu kohta täiendusi ja ettepanekuid. Eelnõu kohta esitatud märkused ja arvamused on esitatud seletuskirja lisas kooskõlastustabelis.

